Chibcha
Chibcha, Muisca, høvdingedømme i det nuværende Colombia, ved spaniernes ankomst i 1530'erne organiseret i to høvdingebystater. Den ene var under høvdingen Zipa ved Bogotá, den anden under Zaque i Tunjaregionen. De politiske forhold var meget ustabile med kampe om de omkringboende stammer. Befolkningen boede i træhuse og levede af landbrug og handel med salt, smaragder og færdigforarbejdet bomuldsklæde, som byttedes for guld og bomuld. Religionen var centreret omkring tilbedelse af Solen. Hver bystat havde sit tempel, omgivet af palisadeværker, med sit hierarki af præster. Der var fem hellige søer, hvoraf Guatavitasøen har opnået størst berømmelse ved at være hjemstedet for myten om Eldorado 'den forgyldte'. Se også indianere (sprog).